《游絓月轩》
清代·陈煇

灵境閟空寂，云门入中峰。玩奇事幽赏，因得相过从。

方以静中趣，共忘尘外踪。攀登散情性，语笑谐心胸。

萧条林木昏，群物生秋容。暝色半潭雨，寒声双涧松。

行吟送落叶，归思闻疏钟。莲社有佳约，东林期再逢。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。